Врз основа на член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од С. K., поднесена преку М. Р. , против Решението на АД Електрани на Северна Македонија, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на 27.07.2022 година, го донесе следното

**Р Е Ш Е Н И Е**

1. Жалбата изјавена од С.К. , поднесена преку М.Р. , адвокат од Скопје, против Решението на АД Електрани на Северна Македонија бр.18-3749/3 од 11.07.2022 година, заведена во Агенцијата под бр.08-193 на 15.07.2022 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.18-3749/3 од 14.07.2022 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## С. А. од Скопје, како што е наведено во Жалбата на 23.06.2022 година поднела Барање за пристап до информации од јавен карактер до АД Електрани на Северна Македонија, со кое побарала да и се достави следната информација:

„1.Копија од последен Договор за вработување за лицето Кристина Ристова вработена во ЕСМ.“

Постапувајќи по оваа Барање, Имателот на информации на 13.07.2022 година, до Барателот доставил Решение за целосно одбивање на барање бр.18-3749/3 од 11.07.2022 година. Во Решението е наведено дека: „АД ЕСМ како имател на информацијата спроведе задолжителна постапка за „Тест на штеност“, за да ги провери последиците врз интересот кој се заштитува...Согласно Законот за слободен пристап до информации, бараната информација-договор за вработување не е информација од јавен карактер на АД ЕСМ и не се наоѓа на објавената Листа на информации од јавен карактер на АД ЕСМ. Склучениот последен Договор за вработување за лицето Кристина Ристова, вработена во АД ЕСМ, е документ означен со степен „доверливо“ согласно Правилникот за деловна тајна на друштвото. ...со доставување на договорот за вработување ќе бидат прекршени начелата за обработка на личните податоци....“

Незадоволен од наведеното Решение, Барателот на информацијата, на 15.07.2022 година до Агенцијата поднесе Жалба, заведена во архивата на Агенцијата под бр.08-193 на. Во Жалбата е наведено дека: „Имателот на информации сторил повреди на постапката поради тоа што донел решение кое не содржи образложение за причините поради кои барањето е одбиено и за резултатите од спроведениот тест на штетност....Начинот на кој што самата информација на свој начин си ги означила информациите не значи дека таа информација не е од јавен карактер и не може да биде достапна, во конкретниот случај до барателите. Што во ситуација кога секоја институција ќе си донесе интерни акти за означување на документи со “доверливо“...“

Агенција, преку е-маил заведен под бр.08-193 од 15.07.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, предметот го врати на повторно постапување пред првостепениот орган, Решението на Имателот на информации го поништи,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер, поради следното:

Согласно член 6 став 1 точка 3 од Законот за класифицирани информации **„класифицирана информација“** е информација од делокругорот на работа на орган на државната и локалната власт основан согласно со Уставот на Република Северна Македонија и со закон, правно лице основано од Реоубликата или од општините, градот Скопје и општините во градот Скопје или други правни лица **којашто се однесува на јавната безбедност, одбраната, надворешните работи или безбедносни или разузнавачки активности на државата која согласно со закон** мора да се заштити од неовластен пристап и е обележана со соодветен степен на класификација согласно со овој закон. Класифицирани информации може да претставуваат и документи, технички средства, машини, опрема, односно одвоени компоненти или оружје или алати што се произведени или се во процес на производство, како и доверливите пронајдоци што се однесуваат на одбараната и се од интерес на безбедноста на државата.

Што се однесува до наводите на оспореното Решение дека АД ЕСМ спроведе тест на штетност и утврдил дека: „Согласно Законот за слободен пристап до информации, бараната информација-договор за вработување не е информација од јавен карактер на АД ЕСМ и не се наоѓа на објавената Листа на информации од јавен карактер на АД ЕСМ.“, Агенцијата му укажува дека, барање за пристап до информации може да одбие единствено согласно член 6 став 1 од Законот за слободен пристап до информации од јавен карактер, каде таксативно се наброени 5-те исклуци од слободниот пристап до информации од јавен карактер. Согласно член 9 од Законот за слободен пристап до информации од јавен карактер Имателот на информации се должни редовно да водат и да ја ажурираат листата на информации со кои тие располагаат и да ги објавуаат на начин достапен за јавноста.

Во конкретниот случај, бараната информација односно договорот за вработен кај Имателот на информации истиот може да му овозможи на барателот запознавање со бараниот документ со претходно анонимизирање на личните податоци, односно овозможувајќи делумен пристап согласно член 6 став 4 од Законот за слободен пристап до информации од јавен карактер.

Исто така, доколку Имателот тврди дека бараните информации претставуваат класифицирани информации, должен е до Агенцијата да достави доказ дека бараните информации претставуваат исклучок од Законот, односно дека се строго доверливи согласно Законот за класифицирани информации („Сл.Весник на Република Северна Македонија“ бр.275/2019), со ознака дека се строго доверливи и датум на класификација.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

 **Пламенка Бојчева**